## Pravilnik o (načinu plaćanja doprinosa za obvezno mirovinsko osiguranje na temelju individualne kapitalizirane štednje

### NN 90/2003 (31.5.2003.), Pravilnik o (načinu plaćanja doprinosa za obvezno mirovinsko osiguranje na temelju individualne kapitalizirane štednje

# AGENCIJA ZA NADZOR MIROVINSKIH FONDOVA

1147

Na temelju članka 42. stavka 2.
Zakona o obveznim i dobrovoljnim mirovinskim fondovima (»Narodne novine« br.
49/99 i 63/00), Savjet Agencije za nadzor mirovinskih fondova i osiguranja na
sjednici održanoj dana 20. svibnja 2003., donio je

## PRAVILNIK

### O NAČINU PLAĆANJA DOPRINOSA ZA OBVEZNO MIROVINSKO OSIGURANJE NA TEMELJU INDIVIDUALNE KAPITALIZIRANE ŠTEDNJE

Članak
1.

Ovim Pravilnikom propisuje se način plaćanja doprinosa
za obvezno mirovinsko osiguranje na temelju individualne kapitalizirane
štednje, način postupanja sa sredstvima doprinosa na prolaznom računu
Središnjeg registra osiguranika, način postupanja sa sredstvima doprinosa na
privremenom računu Agencije za nadzor mirovinskih fondova i osiguranja, te
prosljeđivanje sredstava doprinosa u obvezni mirovinski fond, obvezno
mirovinsko druš­tvo i zakonom propisanim primateljima.

NAČIN PLAĆANJA DOPRINOSA

Članak 2.

Doprinos za obvezno mirovinsko
osiguranje na temelju individualne kapitalizirane štednje (u daljnjem tekstu:
doprinos) obra­čunava se i plaća po zakonom propisanoj stopi na prolazni račun
Središnjeg registra osiguranika (u daljnjem tekstu: prolazni račun).

EVIDENCIJE
KOJE JE ZA POTREBE NADZORA OBVEZAN VODITI REGOS

Članak
3.

(1)
REGOS je dužan iz registra o prikupljenim i obrađenim podacima ustrojiti i
voditi evidencije o doprinosu za mirovinsko osiguranje na temelju individualne
kapitalizirane štednje, koje moraju sadržavati najmanje sljedeće stavke:

–
identifikator Obrasca R-S,

–
podatak o vrsti uplate,

–
matični podaci obveznika,

–
matični podaci osiguranika,

–
iznos obračunatog doprinosa za obveznika,

–
iznos obračunatog doprinosa po osiguranicima,

–
datum ispisa pogrešaka s Obrasca R-S,

–
datum izvršene uplate,

–
iznos uplaćenog doprinosa,

–
datum povezivanja podatka s Obrasca R-S s uplatom doprinosa,

–
datum raspoređivanja sredstava s prolaznog računa.

(2)
REGOS je dužan zabilježiti i trajno čuvati provedene radne postupke u registru,
a sve naknadne promjene, s datumom promjene, povezati s prethodno zabilježenim
podacima koji ostaju trajno u registru.

Kontrola
i povezivanje podataka

Članak
4.

(1)
REGOS je dužan, nakon provedenog postupka kontrole ispravnosti  podatka  o  obračunatoj
 obvezi  doprinosa  iz  Obrasca ­R-S, evidentirati podatak
o iskazanoj obvezi po obvezniku i po osiguraniku.

(2)
REGOS je dužan povezivati podatak iz stavka 1. ovoga članka s uplatom doprinosa
izvršenom u korist prolaznog računa, sljedeći radni dan od dana uplate doprinosa.

(3)
Za osiguranike koji su sami obveznici plaćanja doprinosa, REGOS kontrolira i
povezuje podatke o uplati doprinosa nakon uspostave Obrasca R-S.

Članak
5.

(1)
Nakon provedenog postupka povezivanja podataka iz članka 4. ovoga Pravilnika,
REGOS uplatu doprinosa koja ima istovjetne matične podatke i iznos s
obračunatom obvezom, prosljeđuje odabranim obveznim mirovinskim fondovima.

(2)
Prije prosljeđivanja uplata obveznim mirovinskim fondovima, REGOS obveznim
mirovinskim društvima obračunava i prosljeđuje naknadu od uplaćenih doprinosa.

(3) Za osiguranike za koje je
izračunati iznos naknade od uplaćenog doprinosa manji od 0,01 kuna po
osiguraniku, REGOS je dužan sredstva doprinosa s prolaznog računa proslijediti
u korist obveznog mirovinskog fonda bez obračuna naknade za te osiguranike.

(4)
REGOS je dužan izvršiti prijenos sredstava iz stavaka 1., 2. i 3. ovoga članka,
sljedeći radni dan od dana povezivanja podataka iz članka 4. ovog pravilnika.

(5)
REGOS je dužan ustrojiti i voditi evidenciju prosli­je­đe­nih sredstava
doprinosa.

Članak
6.

(1)
Kada je izvršena uplata uz istovjetne matične podatke s obračunatom obvezom, a
iznos uplate manji je od obračunate obveze, REGOS uplatu prosljeđuje odabranim
obveznim mirovinskim fondovima razmjerno udjelu pojedinačno obračunatog
doprinosa po osiguraniku u ukupno obračunatoj obvezi, počevši od najmanjeg
razmjernog udjela prema najvećem, sljedeći radni dan od dana povezivanja.

(2)
Kada je izvršena uplata uz istovjetne matične podatke s obračunatom obvezom, a
iznos uplate veći je od obračunate obveze, REGOS dio uplate koji je jednak
obračunatoj obvezi prosljeđuje odabranim obveznim mirovinskim fondovima, a
preostali iznos prenosi na privremeni račun Agencije za nadzor mirovinskih fondova
i osiguranja (u daljnjem tekstu: privremeni račun).

(3)
Povrat razlike sredstava iznad obračunate obveze na prolazni račun, provodi se
prema odredbama Sporazuma o uprav­ljanju privremenim računom. REGOS je dužan
izvršiti prijenos sredstava sljedeći radni dan od dana povrata s privremenog
računa, prema zahtjevu podnositelja zahtjeva

Članak
7.

(1)
Za osiguranike koji nisu odabrali obvezni mirovinski fond, a u slučaju uplate
iz članka 5. i članka 6. ovoga Pravilnika, REGOS je dužan uplaćena sredstva
doprinosa prenijeti s prolaznog računa na privremeni račun. Sredstva ostaju na
privremenom računu do dana prijenosa na prolazni račun, posljedično učla­njenju.

(2)
REGOS je dužan za slučajeve iz stavka 1. ovoga članka ustrojiti i voditi
evidenciju osiguranika koji nisu odabrali obvezni mirovinski fond.

Članak
8.

(1)
U slučaju izvršene uplate za koju ne postoji podatak o obračunatoj obvezi,
REGOS je dužan u roku osam (8) radnih dana od dana uplate prenijeti uplatu s
prolaznog računa u korist privremenog računa.

(2)
REGOS je dužan u roku od trideset (30) dana od dana izvršenog prijenosa
sredstava na privremeni račun kontinuirano pratiti i rješavati slučajeve iz
stavka 1. ovoga članka.

(3)
REGOS je dužan ustrojiti i voditi evidenciju nepovezanih Obrazaca R-S i evidenciju
nepovezanih uplata doprinosa.

(4)
REGOS je dužan staviti obvezniku na raspolaganje ispis podataka iz evidencija
iz stavka 3. ovoga članka.

zatezne
kamate na zakaŠnjele uplate i dospjele obveze doprinosa

Članak 9.

 (1) REGOS je dužan uplaćene zatezne kamate proslijediti u korist
obveznih mirovinskih fondova, sljedeći radni dan od dana uplate odnosno
zakonskim primateljima po ispunjenju uvjeta, postupajući sukladno odredbama
članaka 4. do 8. ovoga Pravilnika.

(2)  REGOS  je
dužan  ustrojiti i voditi evidenciju Obrazaca R-S i uplata zateznih kamata
iz stavka 1. ovoga članka.

POSTUPANJE SA SREDSTVIMA
DOPRINOSA NA PROLAZNOM RAČUNU

Članak
10.

(1)
Prolazni račun je račun na koji se uplaćuju sredstva doprinosa, u svrhu
daljnjeg raspoređivanja, u korist:

1.
obveznih mirovinskih fondova,

2.
obveznih mirovinskih druš­tava,

3.
privremenog računa,

4.
mirovinskih osiguravajućih društava,

5.
Hrvatskog zavoda za mirovinsko osiguranje,

6.
zakonskog nasljednika.

 (2) Na prolazni račun prenose se i sredstva:

1.
s privremenog računa prije prosljeđivanja obveznim mirovinskim fondovima ili
drugim primateljima,

2.
na teret imovine obveznog mirovinskog fonda u slučaju:

2.1.
promjene članstva obveznog mirovinskog fonda,

2.2.
zatvaranja osobnog računa,

2.3.
ispravaka obračunatih i uplaćenih doprinosa po zahtjevu.

Članak
11.

(1)
REGOS prosljeđuje sredstva obveznom mirovinskom fondu i to:

1.
uplaćena sredstva doprinosa i pripadajuće kamate, a umanjena za naknadu od
uplaćenih doprinosa obveznom mirovinskom društvu,

2.
sredstva s osobnih računa članova fondova prenesenih iz pret­­hodno odabranih
fondova, umanjena za naknadu za izlaz iz fonda,

3.
razliku sredstava temeljem ispravaka obračunatih i upla­ćenih doprinosa po
zahtjevu.

(2)
REGOS sredstva iz stavka 1. ovoga članka prosljeđuje u korist obveznog
mirovinskog fonda sljedeći radni dan od dana uplate na prolazni račun, te o
izvršenim novčanim transakcijama obavještava obvezno mirovinsko društvo i banku
skrbnika.

(3)
Za slučaj raspoređivanja sredstava s privremenog računa u korist obveznih
mirovinskih fondova, REGOS je dužan prenijeti sredstva s privremenog računa u
korist prolaznog računa, s pripadajućom kamatom u roku sukladno Sporazumu o
uprav­ljanju privremenim računom.

(4)
Za slučajeve iz članka 10. stavka 2. točka 2.1. ovoga Pravilnika, REGOS
obavještava obvezno mirovinsko društvo koje upravlja obveznim mirovinskim
fondom o obvezi doznake sredstava u roku propisanom Pravilnikom o načinu
prijenosa računa člana obveznog mirovinskog fonda.

(5) Za slučajeve iz članka 10.
stavka 2. točka 2.2. ovoga Pravilnika, REGOS obavještava obvezno mirovinsko
društvo koje upravlja obveznim mirovinskim fondom o obvezi doznake sredstava.
REGOS sredstva prenosi zakonom propisanom primatelju sljedeći radni dan od dana
uplate sredstava na prolazni račun.

(6) U slučaju povrata sredstava
po osnovu ispravaka obračunatih i uplaćenih doprinosa po zahtjevu, a na teret
imovine obveznog mirovinskog fonda, REGOS obavještava obvezno mirovinsko
društvo koje upravlja imovinom obveznog mirovinskog fonda o obvezi doznake
sredstava u roku propisanom člankom 19. ovoga Pravilnika.

Članak
12.

(1)
Sredstva uplaćenih doprinosa koja su proslijeđena u korist obveznih mirovinskih
fondova knjiže se na osobne račune osiguranika, članova odabranih obveznih
mirovinskih fondova.

(2)
Sa sredstvima iz stavka 1. ovoga članka, REGOS je dužan postupati sukladno
Odluci o početnoj vrijednosti obra­čunske jedinice i datumu konverzije.

Članak
13.

(1)
U slučajevima oduzimanja odobrenja za rad obveznom mirovinskom društvu i
raspuštanja obveznog mirovinskog fonda propisanih Zakonom o obveznim i
dobrovoljnim mirovinskim fondovima, REGOS je dužan s uplaćenim sredstvima
doprinosa postupati na način i u roku iz rješenja Agencije za nadzor
mirovinskih fondova i osiguranja (u daljnjem tekstu HAGENA).

(2)
REGOS je dužan sredstva doprinosa uplaćena nakon zatvaranja osobnih računa
proslijediti u korist odabranog mirovinskog osiguravajućeg društva, Hrvatskog
zavoda za mirovinsko osiguranje ili zakonskom nasljedniku, o čemu obavještava
primatelja sredstava i Hagenu.

Članak
14.

(1)
REGOS je dužan obračunati zakonom propisane naknade:

–
naknade od uplaćenih doprinosa i

–
naknade za izlaz iz obveznog mirovinskog fonda.

(2)
HAGENA obavještava REGOS o visini naknada od uplaćenih doprinosa za svaki
obvezni mirovinski fond.

(3)
Obračunate naknade iz stavka 1. ovoga članka, REGOS je dužan proslijediti u
korist obveznih mirovinskih društava poštujući rokove za prosljeđivanje
sredstava doprinosa.

Članak
15.

Zbirne
podatke o izvršenim novčanim transakcijama na prolaznom računu tijekom
kalendarskog mjeseca, REGOS je dužan dostaviti Hageni u roku od pet (5) radnih
dana po proteku izvještajnog mjeseca.

ISPRAVCI OBRAČUNATIH I
UPLAĆENIH DOPRINOSA

Članak 16.

Kada obveznik doprinosa podnese
novi Obrazac R-S kojim ispravlja podatak o iznosu manje obračunate obveze
doprinosa za prethodno razdoblje i izvrši uplatu doprinosa na iznos utvrđene
razlike, REGOS je dužan postupati sukladno odredbama članaka 4. do 8. ovoga
Pravilnika.

Članak
17.

(1)
Kada obveznik doprinosa podnese pisani zahtjev za povrat više uplaćenog
doprinosa s priloženom odgovarajućom dokumentacijom, REGOS je dužan zaprimiti
zahtjev i novi Obrazac R-S s podatkom o ispravku, provjeriti opravdanost
zahtjeva te provesti kontrolu i povezivanje podataka s prethodno podnesenim
Obrascem R-S.

(2)
Opravdanost zahtjeva REGOS utvrđuje temeljem zakonskih ovlasti, u roku od osam
(8) radnih dana od dana zaprimanja zahtjeva.

(3)
REGOS u provođenju kontrole ispravnosti priložene dokumentacije utvrđuje i
status uplaćenih sredstava doprinosa koja se mogu nalaziti na:

–
prolaznom računu,

–
privremenom računu i

–
osobnom računu osiguranika.

(4)
REGOS je dužan sljedeći radni dan od dana donošenja odluke o neopravdanosti
zahtjeva pisanim putem obavijestiti podnositelja zahtjeva.

Članak
18.

(1)
Kada se sredstva više uplaćenog doprinosa nalaze na prolaznom računu, a u
slučaju opravdanosti zahtjeva za povrat, REGOS je dužan sljedeći radni dan od
dana odluke izvršiti povrat više uplaćenog doprinosa prema zahtjevu podnositelja.

(2)
Kada se sredstva više uplaćenog doprinosa nalaze na privremenom računu, a u
slučaju opravdanosti zahtjeva za povrat, REGOS na dan odluke u svojim
evidencijama sredstvima daje status za povrat i sredstva prenosi s privremenog
na prolazni račun sukladno Sporazumu o upravljanju privremenim računom i dalje
postupa sukladno stavku 1. ovoga članka.

Članak
19.

(1)
Kada su sredstva više uplaćenog doprinosa knjižena na osobnom računu
osiguranika i ispunjeni su uvjeti za povrat, REGOS utvrđuje broj obračunskih
jedinica za zahtijevani iznos povrata.

(2)
Broj obračunskih jedinica za zahtijevani iznos povrata REGOS utvrđuje prema
vrijednosti obračunske jedinice obveznog mirovinskog fonda u kojem je
osiguranik bio član na dan izvr­šenog prijenosa sredstava na osobni račun.

(3)
REGOS iznos povrata izračunava množenjem utvrđenog broja obračunskih jedinica
osiguranika za zahtijevani povrat iz stavka 2. ovoga članka, s vrijednošću
obračunske jedinice obveznog mirovinskog fonda čiji je osiguranik član na dan
donošenja odluke o opravdanosti zahtjeva.

(4)
Ukoliko je osiguranik, od dana izvršene uplate obveznika do dana donošenja
odluke o opravdanosti zahtjeva, mijenjao obvezni mirovinski fond, REGOS je
dužan utvrđeni broj obračunskih jedinica iz stavka 3. ovoga članka, ispraviti
sukladno odnosima vrijednosti obračunskih jedinica obveznih mirovinskih fondova
u kojima je osiguranik bio član uključivši i obvezni mirovinski fond u kojem je
član na dan donošenja odluke o opravdanosti zahtjeva.

(5)
REGOS je dužan obavijestiti obvezno mirovinsko druš­tvo, da u roku od tri (3)
radna dana od dana primitka obavijesti, doznači izračunati iznos povrata u
korist prolaznog računa.

(6)
REGOS je dužan izvršiti povrat više uplaćenog doprinosa sljedeći radni dan od
dana doznake sredstava iz stavka 5. ovoga članka prema zahtjevu obveznika, uz
objašnjenje vrijednosnog odstupanja vraćenog iznosa u odnosu na zahtijevani
iznos.

Članak
20.

(1)
REGOS je dužan izvijestiti Hagenu o izvršenim ispravcima i povratima po zahtjevu
i načinu rješavanja tijekom kalendarskog mjeseca, do petog (5) radnog dana
tekućeg mjeseca za prethodni mjesec.

(2)
REGOS je dužan ustrojiti i voditi evidenciju ispravaka obračunatih i uplaćenih
doprinosa, te evidenciju izvršenih povrata po podnesenim zahtjevima.

Članak
21.

(1)
Kada REGOS utvrdi pogrešku u registru nastalu tijekom unosa i obrade podataka o
doprinosu kao i kod svih novčanih transakcija s uplaćenim sredstvima doprinosa,
dužan je provesti ispravak pogreške u roku osam (8) radnih dana od dana
utvrđivanja pogreške.

(2)
REGOS je dužan o uzrocima pogreške, opsegu i izazvanim posljedicama, te načinu
provođenja i rezultatu ispravka u pisanom obliku izvijestiti Hagenu u roku od
petnaest (15) radnih dana od dana utvrđivanja pogreške.

NAČIN IZVJEŠTAVANJA AGENCIJE

Članak 22.

(1) REGOS je dužan izvještavati
Hagnu o rezultatima obrade podataka o obračunatom i uplaćenom doprinosu za
obvezno mirovinsko osiguranje na temelju individualne kapitalizirane štednje
prikupljenih tijekom kalendarske godine.

(2) Oblik, sadržaj i rokove
dostavljanja izvještaja iz stavka 1. ovoga članka propisat će ravnatelj Hagene
posebnim aktom.

POSTUPANJE ZA SLUČAJEVE
NEIZVRŠAVANJA ZAKONSKIH OBVEZA

Članak
23.

(1)
REGOS je dužan ustrojiti i voditi evidenciju obveznika koji ne izvršavaju
zakonsku obvezu podnošenja Obrasca R-S i evidenciju obveznika koji ne
izvršavaju zakonsku obvezu pla­ćanja doprinosa.

(2)
S naplaćenim sredstvima doprinosa nakon provedenog postupka prisilne naplate,
REGOS je dužan postupati sukladno odredbama članaka 4. do 8. ovoga Pravilnika.

Članak
24.

Stupanjem
na snagu ovog pravilnika prestaje važiti Pravilnik o načinu plaćanja doprinosa
za obvezno mirovinsko osiguranje na temelju individualne kapitalizirane štednje
objavljen u »Narodnim novinama«, broj: 115/01.

Članak 25.

Ovaj Pravilnik stupa na snagu
osmoga dana od dana objave u »Narodnim novinama«, a primjenjuje se od 1. srpnja
2003.

Klasa: 011-01/03-01/10
Urbroj: 383-01-03-1
Zagreb, 20. svibnja 2003.

Predsjednik
Savjeta
**dr. sc. Vladimir Lasić,** v. r.

Pravilnik, NN 90/2003-1147